钦定古今图书集成/明伦汇编/氏族典/第106卷 > 裴耀卿
## 钦定古今图书集成/明伦汇编/氏族典/第106卷 > 裴耀卿

按《唐书裴耀卿传》：“耀卿，字焕之，宁州刺史守真次子
也。擢童子举，稍迁秘书省正字，相王府典签。王即帝
位，授国子主簿，迁长安令，为济州刺史。会天子东巡，
耀卿置三梁十驲，科敛均省。封禅还，次宋州，宴从官，
帝欢甚，谓张说曰：‘裴耀卿上书数百言，至曰：‘人或重
扰，即不足以告成。朕置书座右以自戒’，此其爱人也’。”
俄徙宣州，历冀州，入拜户部侍郎，迁京兆尹。明年，秋，
雨害稼，京师饥，帝将幸东都，召问所以救人者，耀卿
请置仓河口，以纳东租，官自顾载，分入河、洛，天子然
其计。拜黄门侍郎、同中书门下平章事，充转运使。于
是置河阴、集津三门仓，引天下租繇盟津溯河而西，
省运费三十万缗。天宝初，进尚书左仆射，俄改右仆
射，而李林甫代之，居一岁卒。